text: 
  Vi plukker dem nænsomt, børster mulden af hattene og sætter tænderne 
  i det rå svampekød. Det er sprødt og lækkert, og smagen er blid, 
  nøddeagtig og frisk.
  
   -  Paryk-Blækhat, lyder artsbetegnelsen fra Henning Knudsen, lektor ved
   Botanisk Museum i København og forfatter til Politikens Svampebog, 
  som er trykt i fire oplag og i alt 26.000 eksemplarer.
  
  Henning Knudsen er en af Danmarks førende svampekendere, og vi har 
  inviteret ham med på svampejagt i Hareskoven nord for København, 
  udstyret med fletkurv og kniv.
  
  Det er højsæson for svampe i slutningen af september og i oktober, 
  og undervejs på skovturen møder vi mange andre, som med blikket 
  fæstnet til den velduftende skovbund søger efter nogle af de 
  attraktive danske spisesvampe.
  
  Svampene findes i enhver dansk skov, men naturligvis er nogle steder 
  bedre end andre.
  
  
  BEDSTE SVAMPEÅR
  
   -  Og i år er det bedste svampeår i meget lang tid. Det skyldes en
   særlig kombination af vejrforhold, hvor sommeren var tør og varm 
  efterfulgt af en våd periode, som har passet svampene fint, fortæller 
  Henning Knudsen.
  
  
  
  